정조 13년
己酉十一月二十五日辰上御熙政堂大臣備局堂上引見入侍時左副承旨申耆假注書趙台榮事變假注書任㸁記注官白慶楷金健修右議政金鍾秀行司直徐有隣行戶曹判書金履素行司直李文源兵曹判書金尙集刑曹判書沈頤之訓鍊都正徐有大行副司直洪秀輔李漢豐左尹金思穆行副司直金持默校理尹光顔以次進伏訖鍾秀曰伏未審日間聖體調攝若何上曰一樣矣鍾秀曰王大妃殿調攝中氣候若何上曰諸節尙未復常方切焦悶矣鍾秀曰惠慶宮氣候若何上曰一樣矣鍾秀曰今日臣等已爲入侍使醫官入診聖候議定當進之劑宜矣上曰慈殿湯劑當先爲議定矣鍾秀曰昨日六君子湯進御後諸症之加減若何上曰外氣彌留有難執症此爲焦悶矣醫官使之召入㸁承命出與徐命緯李翊臣卞觀海等偕入進伏上曰近日王大妃殿湯劑雖或進御和於米飮以進故藥力微弱猝難責效本症候外腰以下運用難便喉門乾燥寢睡未穩目下尤悶之症嘔氣喘息而腹中又或輪囷不安頭眩又甚醫官等以此諸症議定合當之劑可也鍾秀曰伏聞諸症不勝焦迫大抵連進湯劑之餘近來之停止今至屢朔目下諸症理勢固然也命緯等曰喉門乾燥嘔氣喘息似非外氣之熱臣之愚見乃是氣虛痰盛之候矣上曰六君子湯亦無乾燥之慮耶命緯等曰六君子湯自有竹瀝竹茹等淸熱之劑必無是慮而蔘力頗少猶未補元加入一錢宜矣上曰在前亦有蔘末進御之擧而多有顯效自今一錢重蔘末進御何如命緯曰蔘末進御尤爲合宜矣上曰然則湯劑日再進御何如命緯曰湯劑加入一錢蔘則未必日再進御而蔘末則雖數次進御亦好矣上曰王大妃殿進御加味六君子湯前方中去桂枝人蔘加一錢自明日一貼式煎入出榻敎上曰王大妃殿進御一錢重人蔘正末十貼封入出榻敎有隣曰慈殿患候實由於湯劑之停止以聖上出天之孝何不思仰慰慈心之道乎以下十行半刀削鍾秀曰每以此等之敎鉗制臣等臣等豈不悚悶乎曹囚先爲究問脈胳若歸逆魁則雖更爲商量亦在聖斷而此豈非一番可問者乎聖意慮或有他般事件尙此靳持而此賊卽是自入解網則尤豈可一向不問乎上曰卿何如是煩聒乎向日下敎必當爲之矣至於相者曾已取招矣頤之曰最初捧供豈可謂之盤問乎顧今逆節狼藉脈絡昭著不可不先從在囚者問之矣上曰無論某事不欲問之矣頤之曰在囚之人罔非情節已露根柢可究者則何殿下若是靳持乎上曰刑判本職今至周歲獄案纔皆稟定亦不可無體諒之道遞差可也鍾秀曰刑判與臣同以一事仰請刑判則譴遞臣則晏然不勝惶悚矣上曰然則以許遞書出傳敎可也鍾秀曰雖是許遞以此事許遞則臣之不安固自如矣上曰然則姑爲置之次對爲之鍾秀曰此守禦使鄭昌順狀啓也以爲南漢守堞軍官都試春秋巡審時兼行自有事目而今秋都試纔經遷園大禮未及擧行今則冬節已深糴政方急在前如此之時亦多停止之例今秋都試姑爲停止事請令廟堂稟旨分付矣秋都試則過期已久事勢亦然今姑停止事依狀請分付而每年春秋都試有故停退則許令追行於後等都試時本有朝令而臣之待罪南漢也以情理之難於久離昨今年都試時只行當等都試而歸其前停退之都試則一未追行心常惶悚待明春都試時其前停退之都試一竝同時設行然後武士輩方可免缺望竝以此意分付何如上曰依爲之出擧條鍾秀曰顯隆園造泡寺營建時空名帖成給事旣因都監堂上陳達有成命矣向來齊厚陵字內衍慶寺重創時空名帖一百張成給後以物力不足五十張加數成給矣新建比重創功力似當倍入空名帖二百五十張爲先成給以爲更觀來頭處之之地何如上曰依爲之出擧條鍾秀曰前正言兪漢㝢向來帳殿傳啓時做錯非細故臣果請推而自上命罷職矣其所做錯不過生疎所致且其日新啓雖甚草草卽旣有君德陳戒之語則不移時罷遞條件雖異亦似可惜卽爲收敍恐合於來言之道故敢達矣上曰依爲之出擧條鍾秀曰金吾郞及秋曹郞就理事有仰達者矣渠輩之任自散去雖甚駭然當初口傳下敎容有異於以傳敎分付或有可恕之端矣郞官有罪則該堂上亦豈晏然乎上曰渠輩豈可任意散去此關紀綱而至於刑郞比金吾郞亦云輕歇矣鍾秀曰然矣鍾秀曰昨再旣伏承金鍾和施罰之敎而事實亦極駭怪故臣不避同宗之嫌以峻罰施之然而儒疏付丙已無前例主疏掌議亦被重罰事涉如何施卽分揀然後奬士氣待賢關之道始乃盡美矣上曰昨罰今解無乃近於太柔弱乎今若解罰又將惹鬧是亦難處矣至如論及申應顯先故事果駭痛矣鍾秀曰申應顯果是樹立之人則如是侵及其先故誠甚痛駭故臣之峻罰亦由此也而其爲人之怪毒臣所稔知矣上曰申應顯樹立非但以一二言也至於再次陳疏又是難言之時矣聞同成均言則鍾和爲人亦不可但以怪毒論其擧措則極爲峭直矣鍾秀曰鍾和爲人若善入則立節不難也若誤入則惡事恐無難故今番申龜朝事亦以此也上曰捲堂事誠可悶矣可無勸入之道耶鍾秀曰聞同成均言則姑無勸入之望云矣疏批雖未承自上若慰撫假借則猶可還入而若只慮空齋勒令勸入則必無還入之理矣上曰今之士子豈古之士乎然第當盡予之道使之勸入矣鍾秀曰今之士雖不如古之士在聖上待士之道待今之士猶古之士則豈不有光於聖德乎且儒生之口何以防之乎至如朝士則雖或鉗制其口使不得出一言論一事至於士子則豈可如是乎今日盡臣分者儒生而已君讎未復慈誣未雪如臣等誠抑菀痛迫矣有隣等齊進曰臣昨入泮中見士子多有慷慨者流涕者則如臣之紆靑拖紫若無省覺者實不勝愧恧如臣者雖有千萬將焉用哉上曰卿等豈動於士子而如是煩聒乎須各就座可也有隣曰今春幸行時平安道撥軍金載倜等上言內淸南北二十站撥所積弊成痼將至難保之境流離塡壑迫在目前監兵營留庫錢中限十萬兩無邊許貸分授於二十站所管十四邑使之存本取殖接濟各站以每年兵營所下朔錢九千四百餘兩計年收捧則十一年間當爲準報爲言而以往復道臣從長決處特旨判下故矯救之道釐弊之策關問本道矣該道伯所報內十萬兩十年貸下非但拮据無路究其撥卒之弊源專在公貨之預下至若量宜給復可爲永賴實惠云矣今此撥卒之屢煩天聽雖極濫越蓋此設置撥站專爲迅傳邊報則各站之凋殘馬卒之疲廢若是其難保者揆以事情亦屬可悶給復一款前道臣狀聞時以有難新創已爲防啓十萬兩一時貸下亦不可容易擧論而至於監兵營錢二萬兩自各其營斂散以一年四千分給各站撥所足爲矯弊之一道云下詢大臣處之何如上曰大臣之意何如鍾秀曰撥軍弊瘼之已到莫可收拾之境諸臣多稔知者固不可不及時矯救而給復一款事係創始惟正之供永爲割出旣涉重難而雖百結給復一年所得不過爲四百餘兩十萬兩營錢許貸又是行不得之事也向來朝家所區劃兵營錢二萬兩內一萬兩則未及貸下云今若就未及下之折半數內更添監營錢一萬兩合爲二萬兩使監兵營主管斂散立本取殖而此是無前之別例不入於各營放債錢元定數內所謂口錢初勿除出則二萬兩取殖每年當爲四千兩如是行之幾年積債盡償之後則西路債弊之不減而反增亦不可不念右項二萬兩給債條還爲入庫勿復放債似合事宜向來貸下一萬兩乃是出給渠輩後以渠輩朔料次次充償者而至於今此二萬兩則渠輩坐受每年四千兩之利亦無朔料充償之弊矣上曰依爲之出擧條鍾秀曰撥卒之難支不但在於朔料之至殘薄改馬之無添價而已究其本則私事之專撥卜物之付撥實爲痼弊此弊不祛則雖日講矯救之策無以保存別般變通斷不可已矣上曰纔經道伯人及曾往關西人亦陳所見可也履素曰撥卒偏苦難支之弊宜有別般矯救之道京外公事外封物付送已成痼弊而雖以書札一事言之沿路各邑次次傳付轉致浩繁畢竟卜重殆有甚於封物公事之稽滯亦未必不由於此此雖細事足爲添弊之一端竝與此而爲先嚴飭恐合事宜矣文源曰臣昨年在謫關西時聞撥軍難支之弊矣以灣上撥軍言之自本府纔至中道尋常書札所經列邑次次出付間或有些少封物殆近一負來往之間俱有是弊擔物騎撥不但爲撥軍難支之端莫重公文未免因此而有遲滯之患揆以置撥之本意萬萬駭然嚴加禁斷以杜此弊爲宜矣鍾秀曰此弊若不痛革則朝家今雖區劃錢財以爲限年報債之圖而來頭舊債纔償新債又出則朝家旣無以支當驛卒亦末由保活矣從今嚴立科條無論京上司與外方營門以私事專撥與卜物付撥之謬規一切防塞如有犯者施以重律而防奸之道又必極意消詳多方措置然後庶可以收新效而杜後弊臣退與諸堂相議成出節目以爲永久遵行之地何如上曰依爲之雖有節目若不遵行豈可曰有國法乎卿與諸堂爛商講究簡而易行之道筵退後卽爲具別單草記仍卽行會定式可也出擧條上曰至於私書欲探安否也而卜物付送尤極駭然嚴禁此弊實合事宜故判府事趙璥盛言其弊必欲矯救而未及爲之撥軍之矜惻業已知之矣卿等商確嚴加禁斷可也頤之曰臣旣蒙處分雖不敢以刑官自居日前以關西獄事有所陳達而未及究竟者渭原郡謀害官長罪人金浩哲依大臣收議以向官長放砲律施行則事當依本律不分首從一竝施法而大臣收議旣是旁照之律首從竝施宜有一番稟裁之道故敢此仰達矣上曰本律不過傍照隨從自可區別矣出擧條鍾秀曰浮橋事見蔡判府收議則以爲古之薛廣德雖請從橋自家所見則反是云難以橋議定更以舡艙爲之云而臣亦聞伊間有一舡沈水則左右舡數三隻從以沈水云自聞此報臣亦疑慮自倍不可不廣探諸議以爲決定矣上曰浮橋之議自古有之而蓋造橋之法先以一大舡住於江中有如屋脊然後鱗次結綜則事役易成勞費倍減而今番則未知此規雖致紛挐然此後則更無此慮至於今番沈舡之事卽水入舟中未及汲去之致云此是偶然別無以此爲拘有何可疑之端乎浮橋卽予苦心此制若成則安有從橋不便之理乎蔡判府意見誠莫曉也更爲詳問可也鍾秀曰浮橋雖謂堅緻若過冬則爲日已久且値氷凘恐不可不改造矣上曰此非致慮矣且以財力言之比舡艙所減舡隻爲十之八九其在軫民弊之道尤豈不好耶上曰園行定例先以草本入之戶判雖非堂上如茵席等屬於戶曹者戶判爲之可也鍾秀曰行司直李文源陞品後追榮於本生親前已屢蒙恩典矣今番陞資後亦依前追榮事分付銓曹乎上曰依仍命鍾秀等就座光顔進前奏曰向於朝講日有所陳達而邇來殿下處分皆由以私蔽公臣竊憂慨而今日大臣亦已陳之矣未及畢上曰入侍玉堂遞差出榻敎命次對先退命書傳敎曰周年劇務且兼有司及定例編摩之役宜有體諒刑曹判書沈頤之本職許遞前望單子入之待下批牌招察任又命書傳敎曰有設禁之成命原疏則付丙所懷則還給而聖廟事體至重許久空齋不可不念雖以待士之道言之禁令自禁令事面自事面卽爲勸入事令大司成知悉還入後只以形止草記事分付耆曰同罪未敍人隨卽提稟事曾有定式矣前學敎授李羲觀徐榮輔旣已蒙敍付職而前學敎授朴宗來金熙朝俱是同罪之人故敢此仰達矣上曰敍用可也出擧條命退承史以次退出